Huisrooftog lei glo tot man se hartaanvalArgieffoto (Foto: Megan Swart/Maroela Media) ŉ Inwoner van Ladysmith in KwaZulu-Natal is aan ŉ hartaanval dood nadat hy tydens ŉ inbraak by sy huis aangerand is. Volgens die polisie is die man 61 jaar oud. Sy naam is nie bekend nie. Kol. Robert Netshiunda, polisiewoordvoerder, het aan Maroela Media bevestig dat die polisie ŉ saak van huisroof ondersoek. Volgens Netshiunda was die man en sy familielede besig om te braai toe drie verdagtes die huis in Lucknowweg in Acaciaville betree het. Hulle het die man met ŉ vuurwapen aangerand en die sleutels vir die kluis geëis. “Die verdagtes het die familielede van hul selfone beroof asook ŉ onbekende bedrag geld.” Ineke van Huyssteen, woordvoerder van ER24, sê lede van dié nooddiens het Sondag kort ná 21:00 op die toneel aangekom waar ŉ familielid reeds besig was om noodhulp op die man toe te pas. “Paramedici het met mond-tot-mond-asemhaling voortgegaan, maar ondanks alle pogings is die man kort daarna dood verklaar,” het sy gesê. “Vier ander familielede is vir geringe beserings en skok op die toneel behandel.” Die polisie sê ŉ nadoodse ondersoek sal die rigting van die ondersoek bepaal.